78. schôdza NR SR - 3.deň - B. popoludní
Dátum: 2022-12-01
Poslanec: Lukáč, Jozef (SME RODINA)
Druh vystúpenia: Vystúpenie v rozprave

79. Ďakujem za slovo, pán podpredseda. Vážený pán minister, kolegyne, kolegovia, dovoľte mi, aby som krátko vystúpil, v princípe prichádzam s pozmeňujúcim návrhom, ktorý v siedmich bodoch vlastne mení alebo dopĺňa zákon. Ide o technicko-legislatívne úpravy, takže nemení nič zásadného, čo sa týka obsahu zákona. No, myslím si, že rozprava, ktorá zaznela, je veľmi konštruktívna, čo oceňujem. Je to aj výsledkom práce pána ministra, ale aj poslancov, ktorí jednoducho po dlhšej dobe vidím, že môžu sa správať k sebe normálne. Za to všetkým kolegom vopred ďakujem. A teraz by som prikročil k prečítaniu pozmeňovacieho návrhu. Pozmeňujúci návrh poslanca Národnej rady Slovenskej republiky Jozefa Lukáča k vládnemu návrhu zákona, ktorým sa mení a dopĺňa zákon č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1214). 1. V čl. I 9. bode § 5 ods. 5 písm. c) sa slová „na krytie účtovnej straty, ak na krytie“ nahrádzajú slovami „na krytie účtovnej straty do výšky daňovej straty, ak na krytie tejto“. 2. V čl. I sa za 25. bod vkladá nový bod, ktorý znie: „26. V § 7 ods. 5 sa na konci pripája táto veta: „Na základe písomnej žiadosti registrovaného sociálneho podniku ministerstvo práce vydá duplikát osvedčenia o priznaní štatútu registrovaného sociálneho podniku pri jeho strate, odcudzení alebo znehodnotení alebo pri zmene obchodného mena, názvu, adresy sídla alebo miesta podnikania registrovaného sociálneho podniku.“.“ Nasledujúce body sa primerane prečíslujú. Tento novelizačný bod nadobúda účinnosť 1. januára 2023. 3. V čl. I 46. bode § 15e ods. 4 sa na konci pripája táto veta: „Na základe písomnej žiadosti registrovaného rodinného podniku ministerstvo práce vydá duplikát osvedčenia o priznaní štatútu registrovaného rodinného podniku pri jeho strate, odcudzení alebo znehodnotení alebo pri zmene obchodného mena, adresy sídla alebo miesta podnikania registrovaného rodinného podniku.“ 4. V čl. I 46. bode § 15f ods. 3 písm. b) sa slová „na krytie účtovnej straty, ak na krytie“ nahrádzajú slovami „na krytie účtovnej straty do výšky daňovej straty, ak na krytie tejto“. 5. V čl. I sa za 72. bod vkladá nový 73. bod, ktorý znie: „73. V § 25 sa odsek 1 dopĺňa písmenom m), ktoré znie: „m) vydáva duplikát osvedčenia podľa tohto zákona.“.“ Nasledujúce body sa primerane prečíslujú. Tento novelizačný bod nadobúda účinnosť 1. januára 2023. 6. V čl. I sa za 82. bod vkladá nový 83. bod, ktorý znie: „83. V § 26 ods. 8 sa na konci pripája táto veta: „Na základe písomnej žiadosti organizácie sektora sociálnej ekonomiky ministerstvo práce vydá duplikát osvedčenia o priznaní postavenia strešnej organizácie sektora sociálnej ekonomiky alebo najvyššej strešnej organizácie sektora sociálnej ekonomiky pri jeho strate, odcudzení alebo znehodnotení alebo pri zmene obchodného mena, názvu alebo adresy sídla organizácie sektora sociálnej ekonomiky.“ Nasledujúce body sa primerane prečíslujú. Tento novelizačný bod nadobúda účinnosť 1. januára 2023. 7. V čl. I 89. bode § 27 ods. 2 písm. a) a 96. bode § 27e ods. 2 písm. a) sa na konci pripájajú tieto slová: „alebo názov". Všetko, ďakujem, skončil som.